Dlamini-Zuma se eierdans oor politieke geldNkosazana Dlamini-Zuma. Foto: ANA/David Ritchie Dr. Nkosazana Dlamini-Zuma, minister in die presidensie, is ongeneë om te sê of enigeen wat finansieel bygedra het tot haar poging om ANC-leier te word, voordeel trek uit staatskontrakte. Dlamini-Zuma is hieroor gepols in ’n skriftelike parlementêre vraag deur die EFF se adjunk-hoofsweep, Hlengiwe Mkhaliphi. Dlamini-Zuma het geensins laat blyk wie die skenkers was aan haar uiteindelik onsuksesvolle poging om pres. Cyril Ramaphosa in die wedloop om die ANC-leierskap te klop nie, en het die res van die vraag ontwyk. Al wat sy geantwoord het, is dat daar na die beste van haar wete niemand van haar skenkers is wat staatskontrakte het nie. Dit kan verwag word dat die EFF haar volgende sal vra wie die skenkers vir haar veldtog was, sodat hulle dit self kan nagaan. Die jongste parlementêre vraag is deel van EFF-pogings om te bewys dat betrokkenes by interne ANC-veldtogte bevoordeel word by die toeken van staatskontrakte en staatstenders. So byvoorbeeld het die EFF vir Ramaphosa onder groot druk gesit oor die skenking wat sy veldtog van die omstrede maatskappy Bosasa ontvang het, en is hulle duidelik besig met ’n voortgesette veldtog om Ramaphosa-skenkers uit te snuffel.